Leeu val 11-jarige aan; gesinslid stoei glo met dierBrullende leeumannetjie Foto: Marianne Styan ŉ 11-jarige seun van Lephalale (Ellisras) is in ŉ bedenklike toestand in die hospitaal nadat hy Saterdag deur ŉ leeu aangeval is. Chris Botha, Netcare911-woordvoerder, het Sondag aan Maroela Media gesê die seun is Saterdagmiddag per helikopter na ŉ hospitaal in Pretoria vervoer nadat hy reeds in Laphelale ŉ operasie ondergaan het. Hy het erge bytwonde aan sy nek opgedoen. Volgens berigte het die seun en sy gesin in ŉ huis op die Ellisras-rivieroewer tuisgegaan toe die voorval gebeur het. Een van die gesinslede het glo die leeu van die seun afgestoei waarna die dier gevlug het. Botha het by navraag aan Maroela Media gesê dit is “waarskynlik dat iemand die leeu van die seun afgestoei het, omdat iemand hom moes verjaag het”. Die seun is tans in ŉ medies geïnduseerde koma en gaan binnekort ŉ tweede operasie ondergaan. Meer inligting oor die voorval en die familie is nie in dié stadium bekend nie.